Tlačová správa: **Voľné rozhlasové frekvencie Rada pridelila štyrom vysielateľom (21.11.2018)**

*Bratislava, 21. 11. 2018*

Po včerajšom ústnom vypočutí žiadateľov dnes Rada rozhodla o pridelení voľných frekvencií na terestriálne rozhlasové vysielanie. **Najviac frekvencií, devätnásť, získal vysielateľ GES Slovakia, s.r.o.**Ide o frekvencie, na ktorých spoločnosť v súčasnosti vysiela programovú službu**Rádio Anténa Rock.** Keďže je spoločnosť držiteľom licencie na vysielanie už 16 rokov, zo zákona licenciu už nebolo možné viac predĺžiť. O frekvencie sa z toho dôvodu musela uchádzať vo výberovom konaní opätovne. Rada udelila spoločnosti licenciu na ďalších osem rokov.

V podobnej situácii bola aj spoločnosť **SITY MEDIA, s.r.o.** Keďže platnosť licencie na vysielanie programovej služby Rádio Sity končí v máji 2020, spoločnosť sa o frekvencie na ktorých doposiaľ vysiela musela znova uchádzať vo výberovom konaní. Rada na základe ústneho vypočutia udelila spoločnosti licenciu na ďalších osem rokov.

Spoločnosť **D.EXPRES, k.s**. (Rádio Expres) získala frekvenciu 96,3 MHz Stará Turá. Vysielateľ D.EXPRES, k.s. je zároveň aj koordinátorom frekvencie.

Dve frekvencie, frekvenciu **88,2 MHz Námestovo a 88,2 MHz Žilina získal** uchádzač o novú licenciu na vysielanie – **Michael Schwarz,** ktorý žiadal o licenciu ako fyzická osoba. Michael Schwarz spustí programovú službu s názvom RÁDIO PORTUS.

Spoločnosť MIRJAM s.r.o., ktorá sa pôvodne uchádzala o tri frekvencie s plánom spustiť vysielanie programovej služby zameranej prevažne na náboženské programy, svoju žiadosť o ich pridelenie vzala späť.

Nepridelená zostala frekvencia 99,6 MHz Žarnovica, keďže sa o ňu neprihlásil žiaden záujemca. Túto frekvenciu Rada v minulosti odňala z dôvodu jej nevyužívania spoločnosťou RADIO ONE, s.r.o. Vzhľadom na technické parametre je však vhodná len pre vysielanie programovej služby Rádio One. Druhou nepridelenou frekvenciou je frekvencia 93,9 MHz Michalovce. Spoločnosť Šírava, s.r.o., ktorá sa o ňu uchádzala svoju žiadosť vzala späť.

Zoznam všetkých frekvencií a úspešných uchádzačov jarného výberového konania:

|  |  |  |
| --- | --- | --- |
| **Lokalita** | **Frekvencia****[MHz]** | **Žiadateľ** |
| Nové mesto nad Váhom | 92,4 MHz | GES Slovakia, s.r.o.GES Slovakia, s.r.o. |
| Košice | 94,8 MHz |
| Považská Bystrica  | 95,1 MHz |
| Snina | 95,9 MHz |
| Piešťany | 97,3 MHz |
| Banská Bystrica  | 97,6 MHz |
| Bratislava – Devínska  | 97,6 MHz |
| Čadca | 98,1 MHz |
| Martin | 98,7 MHz |
| Žilina  | 98,7 MHz |
| Ružomberok  | 98,8 MHz |
| Bratislava | 100,3 MHz |
| Trenčín | 100,3 MHz |
| Rimavská Sobota | 102,4 MHz |
| Prešov | 105,2 MHz |
| Poprad | 107,3 MHz  |
| Nitra | 88,8 MHz |
| Rožňava | 89,0 MHz |
| Lučenec | 89,1 MHz |
| Bratislava | 89,7 MHz | SITY MEDIA, s.r.o. |
| Galanta | 92,1 MHz |
| Bratislava 4 | 92,3 MHz |
| Bratislava | 96,0 MHz |
| Bratislava  | 98,5 MHz |
| Bratislava  | 107,0 MHz  |
| Stará Turá  | 96,3 MHz  | D. EXPRES. k.s. |
| Žilina  | 88,2 MHz | Michael Schwarz |
| Námestovo | 88,2 MHz |
| Michalovce | 93,9 MHz  | Nepridelená |
| Žarnovica  | 99,6 MHz | Nepridelená |